पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। आपसी सामंजस्य नहीं बैठने के कारण पहली शादी तोड़ी और दोबारा शादी की, ताकि इन सब मामलों से छुटकारा मिल जाए, लेकिन ऐसा नहीं हुआ। अब फिर से पहले जैसी किचकिच शुरू हो गई है। बात इतनी बढ़ी कि मामला थाने तक पहुंच गया। यह हाल दोबारा शादी करने वाले उन जोड़ों का है, जिनकी महिला थाने में काउंसलिंग चल रही है। काउंसलर्स का कहना है कि पहले कभी-कभार ही ऐसे मामले सामने आते थे, लेकिन बीते पांच महीने में 22 जोड़ों ने काउंसलिंग के लिए आवेदन दिया है। इसमें से तीन तो तलाक चाहते हैं।
काउंसलर रीता तुली ने बताया कि पहले की अपेक्षा इन दिनों काफी अंतर देखने को मिल रहा है। काउंसलिंग के दौरान सामने आया कि जोड़े आपस में सामंजस्य नहीं बैठा पा रहे हैं। वे छोटी-छोटी बातों को लेकर भी थाने आ रहे हैं। वहीं, महिला थाने में पुरुषों के काउंसलर आफताब अहमद का कहना है कि अधिकांश मामलों में यह देखने को मिल रहा है कि न तो पुरुष समझौता करने को तैयार है और न ही महिला।
श्री अहमद ने बताया कि हाल ही में एक ऐसा ही मामला सामने आया है। इसमें अरेरा कॉलोनी निवासी श्री हरयाण ने पहली शादी टूटने के बाद दूसरी शादी इसलिए की थी कि जीवन साथी सुख-दुख को साझा करेगी, लेकिन दूसरी पत्नी शक करने वाली निकली। काउंसलिंग के दौरान श्री हरयाण ने बताया कि वे दूसरी शादी करके पछता रहे हैं। वहीं, उनकी पत्नी शालिनी का कहना है कि उन्हें श्री हरयाण की पहली पत्नी से पता चला था कि वे रसिक मिजाज के हैं और दूसरी महिलाओं पर पैसा लुटाते हैं, इसलिए उन्हें बंधन में रखती हूं। शालिनी ने बताया कि वो नहीं चाहती कि उसके साथ भी ऐसा हो, जैसे पहली के साथ हुआ है। श्री अहमद का कहना है कि इस मामले में पहली पत्नी ने दोनों के बीच दूरियां पैदा की हैं। फिलहाल मामला विचाराधीन है।
ये कारण सामने आए
:पहली शादी की कमी को दूसरी से पूरा करने की ख्वाहिश।
:छोटी-छोटी बातों में पहली शादी का जिक्र या ताने।
:पहली पत्नी या परिजनों का हस्तक्षेप।
:पहली शादी से हुए बच्चों से सामंजस्य नहीं।
:पहले पति या पत्नी से तुलना।
:महिलाओं में आर्थिक असुरक्षा की भावना।
दूसरी शादी के केस
वर्ष मामले
2008 3
2009 2
2010 2
2011 5
2012 9
2013 22
(जानकारी महिला थाने के मुताबिक)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva unk unk unk unk unk unk hne_Deva zho_Hant eng_Latn